Медведев Дмитрий псори дегъэгушхуэ
Мэшыкъуэ щекIуэкI щIалэгъуалэ зэхыхьэр махуэ къэс нэхъ щIэщыгъуэ хъуурэ мэхъу. ШыщхьэуIум и 19-м ди хьэщIащ Урысей Федерацэм и Правительствэм и УнафэщI Медведев Дмитрий, УФ-м и Президентым и лIыкIуэу Кавказ Ищхъэрэ Федеральнэ щIыналъэм щыIэ Хлопонин Александр, УФ-м Егъэджэныгъэмрэ щIэныгъэмкIэ и министр Ливанов Дмитрий, Ставрополь крайм щIалэгъуалэ IуэхухэмкIэ и комитетым и Iэтащхьэ Шатская Иринэ, Кавказ Ищхъэрэ Федеральнэ университетым и ректор Ливитская Алинэ, УФ-м и Къэрал Думэм и депутат Казаковэ Ольгэ сымэ, нэгъуэщIхэри. Абыхэм зыщагъэгъуэзащ щIалэгъуалэм я жэрдэмымрэ Iуэхухэмрэ зыхуэдэм, ныбжьыщIэхэр зыгъэгушхуэн куэди зыхрагъэхащ.
«Адыгэ псалъэ» газетым и корреспондент Щомахуэ Залинэ Медведев Дмитрий иригъэкIуэкI зэIущIэм хэтщ.
ХьэщIэ лъапIэхэм щIалэгъуалэ лагерым зыщрагъэплъыхьащ, Мэшыкъуэ щызэхуэсахэм я псэукIэр зрагъэлъэгъуащ. УФ-м и Правительствэм и УнафэщIыр IэгуауэшхуэкIэ кърагъэблэгъащ щIалэгъуалэ нэжэгужэм. Абы жиIащ форумыр къэзыгупсысахэм, ар зэфIэзыгъэувахэм ящыщ зыуэ щыт пэтми, щIалэгъуалэм я Iуэху зытетыр зригъэщIэну, и нэкIэ зригъэлъагъуныр нэхъ къищтэу къазэрыхыхьар.
— Нобэ псэлъэнур фэращ. Сэ ныбжьыщIэхэм сынывэдэIуэну сыкъэкIуауэ аращ, — захуигъэзащ Медведевым щIалэгъуалэм.
УпщIэхэр куэд хъурт, ауэ нэхъыбэр зыгъэпIейтейр езыхэр зыщыщ щIыналъэм зегъэужьа зэрыхъуну щIыкIэрт.
Абхъаз Республикэм къикIа хьэщIэхэм ящыщ щIалэм къэрал унафэщIхэм фIыщIэшхуэ яхуищIащ Щхьэхуитыныгъэм Апсныр щыщIэбэн зэманым Урысейр зэрадэIэпыкъуам папщIэ. ЩIалэр щIэупщIат дяпэкIэ къэралитIыр зэрызэдэлэжьэнуми, Медведевым жиIащ лъэныкъуэ куэдкIэ Iуэху зэдащIэну зэрамурадыр.
Кхъухьлъатэхэм щIат пщIэр зэрыиныр цIыхухэр зэкIэлъыкIуэным зэран зэрыхуэхъур и жагъуэ хъууэ жызыIа щIалэщIэм Медведев Дмитрий жриIащ зи ныбжь хэкIуэтахэмрэ илъэс 23-м нэмыса щIалэгъуалэмрэ гъуэгум техуэ уасэм и ныкъуэм фIэкIа ирамыту зыубзыху хабзэ къащтэныр зэрыфIэтэмэмыр.
Къэрэшей-Шэрджэсым сабий садхэр къызэремэщIэкIым иригузавэ пщащэм и упщIэм жэуап щритым, премьерым къыхигъэщащ Урысей псом сабий мин 550-м гъэсапIэхэр къазэрылъымысыр. «Ди мурадщ зэман кIэщIым къриубыдэу а Iуэхур дгъэзэкIуэжыну», — фIэщхъуныгъэ хэлъу жиIащ Медведевым.
Зыуэ щыт къэрал экзаменым и фIымрэ и Iеймрэ зэпкърахын щыщIадзэм, Правительствэм и УнафэщIым жиIащ школыр къэзыух ныбжьыщIэхэм я щIэныгъэр къызэрапщытэ щIыкIэм куэд хуэхъущIэми, абы и фIагъыр нэхъыбэу къызэрилъытэр.
ЩIалэгъуалэм УФ-м и Правительствэм и УнафэщIым хуаIэ упщIэр гъунэжт, ауэ, Медведевым зэманыр къызэремэщIэкIым къыхэкIыу, куэдрэ зиIэжьэ хъуакъым.
ЗэIущIэм и кIэухым абы кърихьэлIа псоми сурэт зытрагъэхащ.
Щомахуэ Залинэ.
Налшык — Псыхуабэ.
